קמרון מקאבוי

**קמרון מקאבוי** (באנגלית: **Cameron McEvoy**; נולד ב-13 במאי 1994 בגולד קוסט) הוא שחיין אוסטרלי, האלוף האולימפי (פריז 2024), פעמיים אלוף העולם (פוקואוקה 2023 וסינגפור 2025) ושיאן העולם הנוכחי (2026) במשחה ל-50 מטר חופשי. סגן אלוף העולם (קאזאן 2015) במשחה ל-100 מטר חופשי. זוכה 3 מדליות ארד אולימפיות (ריו דה ז'ניירו 2016 וטוקיו 2020) במשחה שליחים 4x100 מטר חופשי ובמשחה שליחים 4x100 מטר מעורב.

## ביוגרפיה
### 2011
באליפות העולם בשחייה לנוער שנערכה בלימה, פרו ב-2011 זכה ב-3 מדליות, 2 זהב ו-1 ארד. מדליות זהב במשחה ל-50 מטר חופשי ובמשחה ל-100 מטר חופשי. מדליית ארד במשחה ל-200 מטר חופשי.

### 2012
באולימפיאדת לונדון שחה במשחה שליחים 4x100 מטר חופשי ו-4x200 מטר חופשי בשלב המוקדמות.

### 2013
באליפות העולם שנערכה בברצלונה, ספרד ב-2013 זכה במדליית כסף לאחר שהשתתף במשחה שליחים 4x100 מטר מעורב בשלב המוקדמות. הוא סיים במקום רביעי במשחה ל-100 מטר חופשי בתוצאה של 47.88 שניות, 4 מאיות השנייה איטי ממדליית ארד ובמקום שביעי במשחה ל-200 מטר חופשי בתוצאה של 1:46.63 דקות ובמקום רביעי במשחה שליחים 4x100 מטר חופשי בתוצאה של 3:11.58 דקות, 14 מאיות השנייה איטי ממדליית ארד, כשחיין שני הוא קבע ב"זינוק שליחים" תוצאה של 47.44 שניות.

### 2014
במשחקי חבר העמים שנערכו בגלאזגו, סקוטלנד בשנת 2014 זכה במדליות כסף בשלושת המשחים בסגנון חופשי, וכן היה שותף בניצחונן של נבחרות השליחים במשחים ל-4x100 מטר חופשי ול-4x200 מטר חופשי, וכן זכה במדליית הכסף עם נבחרת השליחים ל-4x100 מטר מעורב.
#### אלוף הפאן פסיפיק
באליפות הפאן פסיפיק בשחייה שנערכה באותה שנה בעיר הולדתו גולד קוסט, זכה ב-5 מדליות, 2 זהב ו-3 ארד. מדליות הזהב במשחה ל-100 מטר חופשי בשיא אליפות חדש של 47.82 שניות, לפני נייתן אדריאן מארצות הברית (48.30 שניות) ובן ארצו ג'יימס מגנוסן (48.36 שניות) ובמשחה שליחים 4x100 מטר חופשי בתוצאה של 3:12.80 דקות, לפני ארצות הברית (3:13.36 דקות) וברזיל (3:13.59 דקות). מדליית ארד במשחה ל-200 מטר חופשי בתוצאה של 1:46.36 דקות, אחרי בן ארצו תומאס פרייזר-הולמס (1:45.98 דקות)וקוסוקה הגינו מיפן (1:46.08 דקות), במשחה שליחים 4x200 מטר חופשי (7:08.55 דקות) ומשחה שליחים 4x100 מטר מעורב (3.33.45 דקות). נוסף לכך, סיים במקום רביעי במשחה ל-50 מטר חופשי בתוצאה של 22.07 שניות.

### 2015
#### סגן אלוף עולם
באליפות העולם שנערכה בקאזאן, רוסיה בתחילת אוגוסט 2015 זכה ב-3 מדליות, 2 כסף ו-1 ארד. מדליות כסף, במשחה ל-100 מטר חופשי בתוצאה של 47.95 שניות, אחרי נינג דזטאו מסין (47.84 שניות) ולפני פדריקו גראביץ' מארגנטינה (48.12 שניות), במשחה שליחים 4x100 מטר מעורב בתוצאה של 3:30.08 דקות, אחרי ארצות הברית (3:29.93 דקות) ולפני צרפת (3:30.50 דקות), כשחיין רביעי הוא קבע ב"זינוק שליחים" את התוצאה המהירה באליפות 46.60 שניות. מדליית ארד במשחה שליחים 4x200 מטר חופשי (7:05.34 דקות). נוסף לכך, הוא סיים במקום שמיני במשחה ל-200 מטר חופשי בתוצאה של 1:47.26 דקות, בשלב חצי הגמר הוא קבע תוצאה של 1:46.09 דקות ועלה מהמקום השלישי.

### 2016
באליפות אוסטרליה שנערכה ב-2016, ששימשה גם כתחרות המבחן לאולימפיאדת ריו דה ז'ניירו ניצח בשלושת משחי החופשי, במשחה ל-50 מטר חופשי בתוצאה של 21.44 שניות, במשחה ל-100 מטר חופשי בשיא אוסטרליה חדש של 47.04 שניות ובמשחה ל-200 מטר חופשי ביחד עם תומאס פרייזר-הולמס בתוצאה של 1:45.63 דקות, והבטיח את השתתפותו במשחקים.

במשחקים עצמם זכה בשתי מדליות ארד, במשחה שליחים 4x100 מטר חופשי בתוצאה של 3:11.37 דקות, אחרי ארצות הברית (3:09.92 דקות) וצרפת (3:10.53 דקות), כשחיין רביעי הוא קבע ב"זינוק שליחים" תוצאה של 47.00 שניות (התוצאה השלישית בטיבה במשחקים) ובמשחה שליחים 4x100 מטר מעורב לאחר ששחה בשלב המוקדמות. נוסף לכך, הוא סיים במקום שביעי במשחה ל-100 מטר חופשי בתוצאה של 48.12 שניות, בשלב חצי הגמר הוא קבע תוצאה של 47.93 שניות ועלה רביעי למשחה הגמר ובמקום 11 במשחה ל-50 מטר חופשי בתוצאה של 21.89 שניות, בשלב המוקדמות הוא קבע תוצאה של 21.80 שניות ועלה מהמקום החמישי לשלב חצי הגמר.

### 2017
באליפות העולם שנערכה בבודפשט, הונגריה בסוף יולי 2017 הוא סיים במקום רביעי במשחה ל-100 מטר חופשי בתוצאה של 47.92 שניות, 3 מאיות איטי ממדליית ארד ובמקום תשיעי במשחה ל-50 מטר חופשי בתוצאה של 21.81 שניות. נוסף לכך, במשחה שליחים 4x100 מטר מעורב הוא סיים במקום תשיעי ופסל עם קבוצתו במשחה שליחים 4x100 מיטר חופשי.

### 2019
באליפות העולם שנערכה בקוואנגג'ו, קוריאה הדרומית בסוף יולי 2019 הוא זכה בשתי מדליות, כסף וארד. מדליית כסף במשחה שליחים משולב 4x100 מטר חופשי לאחר ששחה בשלב המוקדמות ובמדליית ארד במשחה שליחים 4x100 מטר חופשי ביחד עם קלייד לואיס, אלכסנדר גרהאם וקייל צ'למרס בתוצאה של 3:11.22 דקות, אחרי ארצות הברית שקבעה שיא אליפות חדש של 3:09.06 דקות ורוסיה (3:09.97 דקות). נוסף לכך, הוא סיים במקום עשירי במשחה ל-50 מטר חופשי בתוצאה של 21.88 שניות.

### 2021
באולימפיאדת טוקיו הוא זכה במדליית ארד במשחה שליחים 4x100 מטר חופשי לאחר ששחה בשלב המוקדמות.

### 2023
#### אלוף עולם
באליפות העולם שנערכה בפוקואוקה, יפן ביולי 2023 זכה במדליית זהב במשחה ל-50 מטר חופשי בשיא אוקיאניה חדש של 21.06 שניות, לפני ג'ק אלכסי מארצות הברית (21.57 שניות) ובן פראוד מהממלכה המאוחדת (21.58 שניות).

### 2024
באליפות העולם שנערכה בדוחה, קטר בפברואר 2024 זכה שתי מדליות, כסף וארד. מדליית כסף במשחה ל-50 מטר חופשי בתוצאה של 21.45 שניות, אחרי ולדיסלב בוחוב מאוקראינה (21.44 שניות) ולפני בן פראוד (21.53 שניות). מדליית ארד במשחה ל-50 מטר פרפר בתוצאה של 23.08 שניות, אחרי דייגו ריביירו מפורטוגל (22.97 שניות) ומייקל אנדרו מארצות הברית (23.07 שניות).
#### אלוף אולימפי
באולימפיאדת פריז שנערכה בסוף יולי תחילת אוגוסט הוא זכה במדליית זהב במשחה ל-50 מטר חופשי בתוצאה של 21.25 שניות, לפני בן פראוד (21.30 שניות) ופלורן מנודו מצרפת (21.56 שניות).

### 2025
באליפות העולם שנערכה בסינגפור ב-2 באוגוסט 2025 הוא זכה בפעם השנייה בקריירה שלו במדליית זהב במשחה ל-50 מטר חושפי בתוצאה של 21.14 שניות, לפני בן פראוד (21.26 שניות) וג'ק אלכסי (21.46 שניות).

### 2026
#### שיאן עולם
באליפות סין שנערכה בשנג'ן ב-20 במרץ 2026 זכה במדליית זהב במשחה ל-50 מטר חופשי בשיא עולם חדש של 20.88 שניות, שיפור לשיא הוותיק בן 16 השנים וחצי של סזאר סיילו מברזיל (20.91 שניות).

## חיים אישיים
מקאבוי למד פיזיקה ומתמטיקה באוניברסיטת גריפית'. הוא נותן ביטוי לחיבתו לפיזיקה גם בתחרויות בהן הוא משתתף, וזכה בשל כך לכינוי "הפרופסור". באליפות אוסטרליה ב-2014 התחרה עם כובע ים שעליו איור של דיאגרמת פיינמן, ובאליפות אוסטרליה ב-2016 התחרה עם כובע ים שעליו הדפס של הגרף מהגילוי הישיר הראשון, שהתפרסם זמן קצר לפני כן, של גלי כבידה שנחזו בתורת היחסות הכללית ושלפי ההשערה נוצרו מהתנגשות בין שני חורים שחורים.

## שיאים אישיים
### בריכה אולימפית
* 50 מטר חופשי: 20.88 שניות (2026), **[[שיאי עולם בשחייה|שיא עולם]]**
* 100 מטר חופשי: 47.04 שניות (2016), שיא אוקיאניה
* 200 מטר חופשי: 1:45.46 דקות (2014)

### בריכת 25 מטר
* 50 מטר חופשי: 20.75 שניות (2015), שיא אוקיאניה
* 100 מטר חופשי: 46.31 שניות (2015)
* 200 מטר חופשי: 1:40.80 דקות (2015), שיא אוקיאניה

## ראו גם

## קישורים חיצוניים

* Richard Cooke, "The professor: Cameron McEvoy, 20, swimmer", The Saturday Paper, 28.3.2015
* 

## הערות שוליים

קטגוריה:שחייני חופשי
קטגוריה:אלופי עולם בשחייה
קטגוריה:שיאני עולם אוסטרלים: שחייה
קטגוריה:מדליסטים אולימפיים אוסטרלים
קטגוריה:אלופים אולימפיים אוסטרלים: שחייה
קטגוריה:זוכי מדליית ארד אולימפית אוסטרלים: שחייה
קטגוריה:שחיינים אולימפיים אוסטרלים
קטגוריה:שחיינים באולימפיאדת לונדון (2012)
קטגוריה:שחיינים באולימפיאדת ריו דה ז'ניירו (2016)
קטגוריה:זוכי מדליית ארד אולימפית אוסטרלים באולימפיאדת טוקיו (2020): שחייה
קטגוריה:שחיינים אוסטרלים באולימפיאדת פריז (2024)
קטגוריה:אוסטרלים שנולדו ב-1994